b'\n_START_ARTICLE_\nHer er Banerne\n_START_SECTION_\nHandling\n_START_PARAGRAPH_\nHallo! Hallo! Her er banerne. Denne film fort\xc3\xa6ller om livet p\xc3\xa5 de danske jernbaner. Den er produceret af Dansk Kulturfilm og DSB i f\xc3\xa6llesskab og optaget af Nordisk Film. Filmen er skrevet og iscenesat af Theodor Christensen, fotograferet af Fritz Olsen og J\xc3\xb8rgen Roos, musikken er af Kai Rosenberg, B\xc3\xb8rge Hallenberg er tonemester, og det er Fredericia Station og Svend Pedersen, som taler! S\xc3\xa5dan lyder det rytmisk og veloplagt fra h\xc3\xb8jttalerne p\xc3\xa5 Fredericia baneg\xc3\xa5rd anno 1948 i denne stilrene, danske dokumentarfilmklassiker om aktiviteter d\xc3\xb8gnet rundt p\xc3\xa5 det ogs\xc3\xa5 i dag vigtige trafikknudepunkt. Her skildres f\xc3\xa6llesskabet, og her hyldes hverdagens anonyme helte, der alle er en del af trafikkens og samfundets smukke kredsl\xc3\xb8b.'